Tygerbergspanne wen in Superliga | Netwerk24
Tygerbergspanne wen in Superliga
Deur Sarel Burger 12 September 2018 06:00
Durbanville-Bellville, Unie-Milnerton, Tygerberg-klub en Brackenfell het almal goeie oorwinnings behaal in die afgelope naweek se jongste reeks rugbywedstryde in die A-afdeling van die WP se Superliga.
Durbell het met sy sege van 12-7 oor Hamiltons verseker dat hy hierdie seisoen minstens in die derde plek (ná die Maties en Valsbaai) op die punteleer sal eindig, terwyl Unimil se slagting van 63-24 van Belhar dié span nou na die vierde plek op die punteleer laat klim het. Dit is sy beste posisie in baie jare. Unimil het altesame 11 keer agter die Belhar-doellyn gaan kuier.
Tygerberg-klub is ná ’n paar terugslae weer op die wenpad danksy ’n bonuspunt-oorwinning van 34-33 oor die Universiteit van Kaapstad.
Brackenfell was met 32-8 te sterk vir die Universiteit van Wes-Kaapland (UWK).
In ’n uitgestelde wedstryd is Noordelikes-Tygerberg (NTK) met 55-40 deur die Victoriane geklop. NTK se lakwerk het hom andermaal in die steek gelaat, met die Stellenbosse studente wat nege keer gaan druk het.
In die B-afdeling van die Superliga het dit minder goed gegaan met die Tygerbergers – buiten met Bellville, wat met sy sege van 44-27 oor All Saints steeds onder die voorbokke op die punteleer is.
Kuilsrivier is naelskraap 33-32 met deur Hamlets getroef, terwyl Kraaifontein (15-25 t Helderberg) en Hands & Heart (13-21 t Primrose) ook in die stof gebyt het. In afdeling C was Goodwood (27-26 t Blue Jets) en Elsiesrivier (18-17 t Young Wesleys) albei aan die wenkant.
Die naweek se program (tuisspan eerste) is: Durbell t Tygerberg-klub, Brackenfell t Valsbaai, Unimil t die Ikeys, UWK t NTK, SK/Walmer t Belhar, Kuilsrivier t Bellville, Hands & Heart t Paarl, Collegians t Kraaifontein, Scottsdene t Langa, Strand t Goodwood, Elsiesrivier t Manenberg.